
Særtryk af „For Ide og Virkelighed“, Februar 1871.

Orla Lehmann.

En Mindetale, holdt ved Afsløringen af hans Marmorbuste i
Studenterforeningen den 30te Januar 1871.

Mine Herrer! Jeg beder Dem betragte dette smukke Hoved og udtryksfulde
Aasyn med den stolte Pande, det levende Øie og den trodsige Mund, om
hvilken et fint Smil af Lune, Vid og Selvfølelse spiller, medens jeg
forsøger i nogle faa, flygtige Træk at tegne Orla Lehmann, ikke som
Menneske eller Borger, som Taler eller Statsmand, men som det unge
Danmarks politiske Fører.

Ethvert saadant Billede, hvori man tydelig skal kunne see Farvespillet,
behøver en Baggrund, og den Baggrund, fra hvilken Orla Lehmanns Billede
træder frem i sin friske Ungdomsglands, er Stemninger og Tilstande i
Danmark mod Slutningen af Frederik den Sjettes og i Begyndelsen af
Christian den Ottendes Regering. Den førstnævnte Konge havde af Naturen
faaet en jevn Forstand og et godt Hjerte: men den første var ikke
bleven udviklet gjennem Kundskab, og det sidste kunde han ikke bevare
uskadt i Enevældens forføreriske Dunstkreds. Han havde engang været
oppe

paa Tidsbølgens Top; det var, da han i sin første Ungdom, ledet af et
rigtigt Instinkt, havde valgt Datidens bedste Mænd til sine Raadgivere,
og med dem havde begyndt de store Landboreformer, som hverken bleve
fuldt gjennemførte eller konsekvent fortsatte. Nu var han nede i Dalen;
Tiden var løbet ham forbi. Efter Andreas Peter Bernstorffs Død var
Raadvildheden i den ydre Politik gaaet jevnsides med Tilbagegangen i
den indre. Den haarde Skæbne, han og Danmark havde fristet:
Hovedstadens Brand, Flaadens Ran, Mislykkelsen af det svenske
Tronfølgervalg, Norges Afstaaelse og Skuffelsen i Wien, havde ikke lært
ham, at Enevældens Dage vare talte, og at han i Folket selv maatte søge
nye Kræfter til at ophjælpe og bevare sit halverede Rige. Han beholdt —
og kunde vel ikke Andet — sin nedarvede Betragtning deraf, som var det
hans Gods, Folket dettes umyndige Besætning, og han dets Herre, som
alene vidste Besked om, hvad der tjente til dets Vel. Tarvelig for sin
Person indtil Simpelhed, lod han sig daglig bestjæle af sine Hoffolk;
knap med at lønne sine Embedsmænd, gjorde han dem ved rundelige
Gratialer til Tiggere; han legede med sine Kjødsoldater, hvilke han
ikke havde forstaaet at bruge, da det var Tid, saa glad som et Barn med
sine Tinsoldater, reiste jevnlig Landet rundt, kiggede ind i Skolerne,
bladede i Protokollerne og prøvede Sprøiterne, forvisset om, at Alt
stod vei til, hvor han selv havde seet efter. Selvfølgelig var hans
Selvstyrelse i det Væsenlige kun en Indbildning. Omkring Tronen stod et
tætsluttet Bureaukrati, der udøvede alle Kongemagtens Forgreninger i
Kongens Navn, men oftest efter sit eget Hoved. Det var

blevet saameget desto mægtigere under ham, som han ikke yndede Adelen.
Det var nu Synd at sige, at dette Bureaukrati var tyrannisk eller
brutalt; tvertimod, det var i Reglen humant, mildt og velvilligt mod
Alle, der bøiede sig under det og søgte dets Bistand eller Beskyttelse.
Men det led ikke Modstand, ikke Kritik, ikke Dadel, og det var intet
Under, thi i en Menneskealder havde her ikke været Spor af en fri
Presse. Forordningen af 27de Septbr. 1799 havde tilintetgjort
Trykkefriheden — saa troede man; i hvert Fald havde den skræmmet
Oppositionen ved sine haarde Straffebestemmelser. De frisindede Mænd,
der ikke vare blevne landflygtige, havde enten fundet anden Anvendelse
for deres Evner, eller skumlede nu kun i Krogene, men skrev ikke, i
hvert Fald ikke om Politik. »Statstidenden«; »Dagen« og Stiftsaviserne
udgjorde den politiske Presse, og hvert af disse Blade havde, skjønt
det var temmelig overflødigt, en Censor til at passe paa sig. — En ny
Kraft var kommen ind i Regeringen med Poul Stemann, der havde mere
Karakter end det øvrige Bureaukrati tilhobe og tog med de samme
Jernhænder paa de forsømmelige eller uredelige Retsbetjente og paa
Gammel-Lutheranerne, der ikke vilde føie sig efter den i Statskirken
anerkjendte Rationalisme. I Blindhed for Tidens Krav kunde han maale
sig med Kongen selv.

Og nu Folket! Det befandt sig ganske vel under den bestaaende Tilstand.
Det morede sig om Sommeren paa Dyrehavsbakken og i Frederiksberg Have,
hvor den kongelige Familie seilede om i de mudrede Kanaler, og om
Vinteren i Klubberne — der vare mange flere end nu - og i Theatret ved
Oehlenschlagers Tragedier og HeibergsVaudeviller. Det brugte iøvrigt
vistnok færre Penge end nu; thi Handel og Næringsveie laa nede, Kornet
stod i lav Pris, og Landeiendommene i endnu lavere. Hvor det store
engelske Laan, der blev gjort 1823 for at ophjælpe Landet, egenlig var
blevet af, vidste man ikke. Da Prinds Frederik — siden Frederik den
Syvende — i 1828 holdt Bryllup med Kongens yngste Datter, var hele
Landet fuldt af loyal Jubel og Glæde, der gjentoges næste Aar, da
Prinds Ferdinand ægtede den ældste Datter, skjønt da hørtes dog enkelte
Spottegloser. Men offenlig mærkedes ingen Opposition. En lidet
betydelig og neppe aandsfrisk Mand, Dr. Dampe, havde i 1820 fattet den
utidige Tanke, at stifte en Klub, for at samtale om en fri Forfatning;
han blev uden Videre dømt fra Livet og sad nu i dyb Ensomhed paa
Christiansø, hvorfra han først slap bort henved 20 Aar efter. Det var
ikke noget indbydende Exempel. I den literære Forhandling udbredte sig
dog efterhaanden en frimodigere Tone. Grundtvig havde gjort et voldsomt
Angreb paa den herskende Troesretning og var bleven dømt i Bøde og sat
under Censur; men Lindberg anstrængte forgjæves sin dialektiske
Dygtighed for at vække Opmærksomhed for denne Kamp. Derimod gjorde det
stor Opsigt som en uhørt Dristighed, da Begges Modstander, H. N.
Clausen, i »Maanedsskrift for Literatur« i en rolig Tone men med
knusende Kraft angreb og ødelagde den aandløse »Indbyrdes
Undervisning«, som Major Abrahamson, ogsaa kaldet »den røde Bisp«,
vilde paatvinge alle Landets Almueskoler; han var nemlig dengang i høi
Gunst, og man vidste, at Kongen selv interesserede sig levende for
denne Sag. Det var jo ogsaa en stor Tanke, atvænne hele Folket fra
Barndommen af til at dandse efter een Pibe.

Julirevolutionen 1830 foer som et elektrisk Stød gjennem hele Europa;
flere Troner vaklede, een — den i Brunsvig — faldt om; Belgien og Polen
gjorde Opstand. Ogsaa her i vor idylliske Ro mærkede vi Rystelsen, men
kun svagt. I Athenæum stod de dannede Folk i Klynge og hørte »Hamb.
Corresp.« blive læst høit. Spidsborgere og Kjældermænd vare fornærmede,
fordi Kongen havde vist Jøderne den Ære, at lægge Grundstenen til deres
nye Kirke, og i den Anledning slog Gadedrengene nogle Ruder ind. »Den
Stumme i Portici« fik Skyld for at have ophidset Sindene i Tydskland;
alligevel havde Kongen Mod til at tillade dens Opførelse her, og den
gjorde heller ingen farligere Virkning end at begeistre Folk for Jomfru
Pätges som Fenella og Kirchheiner som Masaniello. Vi Danske havde
dengang slet ikke tænkt os den Mulighed, at kunne faae en fri
Forfatning; for Sligt var her kun undtagelsesvis Sands tilstede. Noget
anderledes stod det til med vore Medundersaatter i Hertugdømmerne
Slesvig og Holsten. Deres Embedsstand havde studeret ved de tydske
Universiteter i de bevægede Aar efter 1813 og taget Del i de med saa
stor Brutalitet undertrykte »demagogische Umtriebe«. Den var betydelig
fremmeligere end vor egen; i den levede Frihedstanker og
konstitutionelle Ønsker sammen med nationale — ɔ: schleswigholsteinske
— Attraaer. Begge Retninger kom til Udtalelse i Efteraaret 1830 i Uwe
Lornsens Flyveskrift om en sehleswigholsteinsk Forfatning. Og her i
Kjøbenhavn — hvorfra Lornsen nylig var befordret til Sild —levede en
talrig og indflydelsesrig Koloni af tydske Embedsmænd. Hvor mægtig den
var, kan sluttes deraf, at den vovede at lægge alle Frederik den
Sjettes Befalinger om det danske Sprogs Gjenindførelse i det danske
Slesvig uændsede paa Hylden. Denne de tydske Embedsmænds nationale
Stemning hindrede dog ikke et venligt, ja fortroligt Samliv mellem dem
og deres danske Kolleger. Den senere Kansler Spiess og Generalprokurør
Höpp vare Omgangsvenner af Anders Sandø Ørsted. Det var ogsaa den
Kommitterede i Kommerce-kollegiet Martin Lehmann, der 1815 offenlig,
skønt uden Navn, havde udtalt sin Harme over Udsættelsen af en
Prisopgave om det danske Sprog i Slesvig. Denne Lehmann var Orla
Lehmanns Fader.

Han udgik altsaa fra den tydske Embedskreds i Kjøbenhavn. Den skyldte
han sin liberale Opdragelse, sin tidlige Udvikling, sin Fortrolighed,
saa at sige fra Barnsben, med Frihedstanken. Heldigvis fik denne ikke
en tydsk, men en dansk Væxt. Ligesom adskillige andre Sønner af tydske
Fædre og danske Mødre, er han et Exempel paa Sandheden af den Sætning:
at en Moder lever i sine Børn. Netop af saadanne blandede Ægteskaber
ere flere af de varmeste Danske fødte; det er, som om det nære Forhold
til det Fremmede havde fordybet Nationalfølelsen. Hans tog ingen Skade
af den tydske Konversation i Hjemmet eller af «Petri deutsche
Realschule«; men det varede nogle Aar, inden den for Alvor vaktes.
Julirevolutionen med dens nærmeste Følger traf ham som 3 Aar gammel
Student og vakte hans høieste Interesse. Jeg mindes endnu at have seet
og hørt ham første Gang 1831 i et Selskab, hvor hani de stærkeste
Udtryk udtalte sig for de deres sidste Kamp da kæmpende Polakker. Disse
Begivenheder vakte den første Fornemmelse af hans politiske Kald, og
det varede heller ikke længe, inden han blev en offenlig Person.

Her, i den dannede Ungdoms Kreds, i Studenterforeningen, hvor hans
Billede nu staaer og skal bevares i Tiderne, ligger Udgangspunktet for
hans Bane. Clausens Forbigaaelse ved Universitetets Rektorskifte i
1832, som man med Ret eller Uret tilskrev Dronningens Indflydelse,
vakte oppositionelle Følelser hos en Del af Studenterne, og i Spidsen
for dem bragte Lehmann Clausen en Hylding i Taarbæk. Til samme Tid blev
nogle Studenter, der kom fra Regensens Aarsfest, brutalt behandlede af
Nørreports Vagt og af Politidirektøren; denne Begivenhed førte ham ind
i Studenterforeningen, for at bevæge denne til en Demonstration til
Bedste for de Mishandlede. Men hans Veltalenhed var endnu ikke stærk
nok til at bryde den gamle Studenterforenings forstenede Loyalitet; og
ligesaalidt udrettede han med sit Forslag — som jeg har hørt ham
foredrage — om at aabne Foreningen for den militære Høiskoles, den
polytekniske Skoles og Konstakademiets Elever. Men paa de idelige
Generalforsamlinger brød han med større Held mangen Landse, blandt
Andre med sin jevnlige Modstander, nuværende Folkethingsmand Sager.

I disse, de første Aar af Trediverne, da Stænderinstitutionens
Indførelse fremkalder en graa politisk Morgendæmring, i det Mindste for
den mere dannede Middelstand, falder en Opdagelse, der blev af megen
Betydning, og for Ingen mere end for Lehmann. Daværende Sekretær i det
kgl. danske Kancelli Algren-Ussinggodtgjorde nemlig ved et Par Rækker
Artikler — der stod, om jeg ikke tager feil, i »Dagen« og
»Kjøbenhavnsposten« — at Forordningen af 27de September 1799 ikke, som
man troede, havde tilintetgjort al Trykkefrihed i Danmark, men at en
saadan virkelig var til endnu, naar man kun vilde løbe den Risiko, der
var forbundet med at benytte den. Politimesterens Medhjælp, eller
Censor, som han da kaldtes, — det var en anden Person end den eller de
virkelige Censorer for de privilegerede Blade - havde nemlig ingen
lovlig Ret til at rette eller undertrykke hvad man forelagde ham, men
kun til foreløbig at beslaglægge det, hvorpaa Domstolene skulde
afgjøre, om det var lovligt eller ikke.

Da Lehmann var kommen tilbage fra en Vinters Ophold ved Universitetet i
Berlin, bar denne nye Lære sin første Frugt, idet David begyndte sit
Ugeblad »Fædrelandet«. Man forsøgte strax at standse det ved en
Generalfiskalaktion, men han blev frifunden. Lehmann var fra først af
en af Medarbeiderne og Forfatter til en af de tiltalte Artikler; men
han indsaae snart, at i et Ugeblad kunde den Diskussion ikke føres, som
var fornøden for at vække et sovende Folk og forberede en fri
Udvikling. Dertil behøvedes et Blad, som udgik hver Dag, som strax var
paa rede Haand til at omtale og karakterisere Dagens Begivenheder, som
kunde optage lettere Emner og flygtigere Interesser til Forhandling,
som kunde tale kort eller langt, alvorligt eller spøgende, Alt som det
faldt bedst og mest kunde gjøre Virkning. Derfor forenede han sig med
J. F. Giødwad, og disse To, der passede forunderlig godt sammen og ved
deres forskjellige Egenskaber ligesom udfyldte hinanden,
overtogSekretær Liunges »Kjøbenhavnspost«, som nu fra en belletristisk
Adresseavis blev Oppositionens Organ.

Hermed aabnedes da dette Felttog, der fra en spæd Begyndelse, Skridt
for Skridt, under idelig Forfølgelse og Fortrædigelse, under daglige
Besværligheder og jevnlige Ærgrelser og Skuffelser af forskjellig Art,
førte den nationale og konstitutionelle Sag til det store Mærkeaar
1848. Disse to Mænd, som alene gik frem i Ilden, vare Frihedens og
Danskhedens Fortrop; efterhaanden sluttede flere sig til, og tilsidst
fulgte hele det danske Folk efter. Pressens Liv og Vilkaar vare da helt
forskjellige fra Nutiden med dens Hærskare af Negere og andre farvede
Aander, med Damppresser, Nyhedsfabrikker og Kolonner af Telegrammer. Et
Kontor behøvedes ikke, thi Bekjendtgjørelser vare forbeholdte to
privilegerede Blade; udenlandsk Post havde man ingen Brug for, thi
udenlandske Nyheder vare ogsaa privilegerede; man havde heller intet
officielt Nyt, thi det var forbeholdt »Kollegialtidenden«; man maatte
overhoved Intet vide om hvad der foregik i Regeringen, men lyttede sig
frem paa anden og tredie Haand; og udbredte man Rygter, blev man
straffet. Jeg vil nu slet ikke tale om et allerhøieste Rescript i
Slutningen af Trediverne, som forbød at omtale Første-Livregiment; thi
der var Ting nok, som vare Tabu. Feuilletoner vare da ikke kjendte paa
disse Bredegrader, og, saavidt jeg husker, turde ikke engang de ledige
Embeder betroes i saa slette Hænder som Oppositionspressens. De vil
spørge, hvad Bladet da indeholdt? Ja, man skrev om hvad der faldt for,
og det var jo langtfra altid meget; men heldigvis bleve de
privilegerede Blade redigerede paa en for Oppositionen ret frugtbar
Maade, og»Kollegialtidendens« nidkjære Udgiver forøgede Stoffet.
Desuden, Bladet var lille og Publikum nøisomt; en god Bemærkning, en
slaaende Vittighed gjorde et helt Numer godt, og de bedste Numere vare
paa en Maade de, man slet ikke fik; thi naar Reiersen havde taget dem,
maatte de jo have indeholdt noget ualmindelig Godt »Kjøbenhavnspostens«
Kontor var Lehmanns Værelse, og det hele Apparat udenfor Trykkeriet
repræsenteredes af Giødwad. Naar han indfandt sig med »Berlingske
Tidende« og »Dagen« i Lommen, en Nyhed paa Læberne og en Ide, en
»Dessein«, et Sædekorn til en Artikel i Panden, saa gik Arbeidet
hurtigt fra Haanden; thi Lehmann var sædvanlig vel oplagt, hans Tanke
ikke blot undfangedes og fødtes næsten paa een Gang, men sprang tillige
frem saa fuldt rustet som Pallas Athene. Var den lykkelig bragt paa
Papiret, hvilket Giødwad ofte besørgede, thi Lehmann holdt af at
diktere, saa ilede den Sidstnævnte hen i et Selskab eller i en
Generalforsamling for at kæmpe en Dyst om et andet Spørgsmaal, medens
Giødwad løb til Trykkeriet og der ofte læste Korrekturen siddende paa
en Type-Kasse. Der var noget Zigeuneragtigt, noget Eventyrligt, men
tillige noget Friskt og Freidigt i denne Virksomhed, der holdt Følelsen
varm og bestandig æggede Aanden til Bedrift. Thi for Magthaverne blev
»Kjøbenhavnsposten« snart utaalelig, og da Domstolene dog kun
undtagelsesvis fandt Anvendelse for Straffebestemmelserne fra 99, saa
udgik trods den store Trykkefriheds-Petition og Trykkefrihedsselskabets
Stiftelse samt mod Stændernes Raad en Plakat, der satte Straf for
Undladelse af »pligtskyldig Opmærksomhed«. Det var et sindrigt og
elastisk Begreb,som Domstolene kunde fortolke, omtrent som de behagede,
og det drog da ogsaa efterhaanden en hel Komethale af Beslaglæggelser
og Bøder efter sig. Under denne daglige Kamp udfoldedes Lehmanns Talent
i fuld Blomst, og netop Trængslen og Trykket, Spændingen og Faren
fremskyndede dets Udvikling.

Da døde Frederik den Sjette om Morgenen den 3die December 1839. Vi Unge
følte godt, at Ligklokkerne over ham ringede den gamle Tid til Graven,
og at en ny nu var i Frembrud, Den Konge, der fulgte ham, var, hvad han
ikke havde været, høit begavet og høit dannet; men hans Villiekraft var
slappet ved et mageligt Vellevnet, og hans naturlige Frygtsomhed, der
saae Farer allevegne undtagen der, hvor de virkelig vare, blev næsten
endnu besværligere end hans Forgængers Utilgængelighed for alle nyere
Anskuelser. Imidlertid stod Kong Christians Navn under Norges Grundlov.
Det var muligt, at, naar Folket udtalte Ønske om en fri Forfatning
strax, inden de gamle Regeringsmænd fik stoppet Kongens Øre, han da
vilde bønhøre det; thi Popularitet, vidste man, elskede han over Alt.
Dette var Lehmanns Tanke, om hvem vi Unge strax samledes, og den blev
strax sat i Værk, Morgenen efter Tronbestigelsen oplæste Lehmann, som
Ordfører for 250 Studenter, uden at stamme eller ryste paa Mælet, for
den nye Enevoldskonge en Adresse, der var bleven vedtagen af en
stormende Forsamling den foregaaende Aften, og hvori vi mindede ham om
den norske Grundlov og begjærede dens Mage. Lehmanns Tanke var rigtig.
Kongen lod sig overraske og Indlod sig i en venlig Samtale med os om
Forfatningen. Han lovede vel ingen saadan,

men benviste til sit »aabne Brev«, der kun lovede Reformer i
Forvaltningen; men det store Udbytte, der var vundet ved Lehmanns og
Studenternes dristige Skridt, det var, at nu var den offenlige
Diskussion om Forfatningsspørgsmaalet fri; nu kunde det drøftes i
Pressen som i Stænderne, uden at Nogen udsatte sig for Dr. Dampes
Skæbne. Saavidt man veed, var Kongen i nogle Dage ubestemt, medens den
ene konstitutionelle Hyldings-Adresse indløb efter den anden; men
Ørsted, hvem han havde tænkt paa at betroe Forfatningens Omdannelse,
enten forstod ikke Kongen, eller turde ikke paatage sig Ansvaret. Saa
vendte Kongen sig til Stemann, som kun havde det gamle Raad: »Slaa ned
for Fode, til de holde Mund«. Den gode Stad Korsør var saa uheldig
først at komme med sin Adresse, da dette Raad var bifaldet, Kongens
Svar var meget unaadigt og sigtede ganske tydelig Lehmann for at være
Forfatter til alle disse Adresser. Deri gjorde Kongen ham dog
utvivlsomt Uret; men ganske vist havde han underhaanden virket hvad han
kunde for at de fremkom.

Tronskiftet fremskyndede et andet Skridt, der var forberedt til at
skulle skee noget senere. Ved Udgangen af 1838 havde Lehmann og Giødwad
forladt »Kjøbenhavnsposten«, der fra nu af lededes af Grüne, og derpaa
forenet sig med David, Baltazar Christensen og Wessely om fra 1ste
Januar 1840 at udgive et nyt Dagblad, der skulde tage Navn efter Davids
Ugeblad. Giødwad, der skulde være Redaktionssekretær ved det nye Blad,
tilbragte denne Vinter i Paris; men Lehmann satte med den Villiekraft,
han raadede over, naar det kneb, Alt i Bevægelse, for strax at skaffe
den konstitutionelle Sagog sig selv et Organ, og det lykkedes ham ogsaa
i 4 Dage at tilveiebringe alt det Nødvendigste, saa at det første Nr.
af »Fædrelandet« kunde udgaae 7de December 1839, Dette Blad, der nu
blev Oppositionens Hovedblad, og som strax fandt en paa den Tid meget
betydelig Udbredelse, uagtet man negtede det Forsendelse med
Brevposterne, saa at det maatte gaa med Pakkepost eller privat
Leilighed — det ledede Lehmann personlig indtil April, da Giødwad kom
hjem, David traadte ud og Monrad ind i Redaktionen, og i halvtredie Aar
vedblev han at være Sjælen i denne, den egenlige Leder. Det var
tydeligt, at Christian den Ottende og han gjensidig havde gjort et godt
Indtryk paa hinanden hin Decembermorgen. Lehmann opgav ingenlunde strax
Haabet om at vinde Kongen for en fri Forfatnings Indførelse, men
bestræbte sig i de første Maaneder for at være saa høflig og
anerkjendende mod ham som muligt. Siden, da det blev klart, at, i
politisk Henseende i det Mindste, vilde det gamle Regeringssystem
uforandret blive fulgt, blev Oppositionen naturligvis bestemtere og
Tonen bittrere. Følgen var en lang Række Beslaglæggelser og Aktioner,
hvoraf en stor Del endte med Straffedomme, især efterat Kongen ikke
havde undset sig ved at opfordre Dommerne til ikke at skaane Pressen,
og efterat han ved Kriminal- og Politirettens Indretning og Besættelse
havde udsøgt Mænd, som han troede vei skikkede til at opfylde denne
formentlige Pligt. Samtidig med at Lehmann ledede »Fædrelandet«,
paahvilede der ham som den, der nu almindelig erkjendtes for
Oppositionens Fører, en Mængde andre Forretninger af meget forskjellig
Art, saasom Møder iForsamlinger, Reiser, Brevvexel med og Besøg af
mange Mennesker o. desl., der sled paa hans Tid, men ikke paa hans
Helbred, og heller ikke paa hans Humør. Selvfølgelig havde han
personlig gjort hvad han formaaede, for at Agitationen for at faae
Petitioner om Skattebevillingsret indgivne til Stænderne, der traadte
sammen i Roeskilde i Sommeren 1840, kunde lykkes. Udfaldet viste, at
der var sket et betydeligt Fremskridt i Folkets politiske Udvikling i
de 10 Aar fra 1830 til 1840. Dette Fremskridt skyldtes Pressen, og
fremfor alle Andre Lehmann.

En tilfældig, uforudset Begivenhed bragte hans Popularitet til dens
Høidepunkt. I Januar 1841 var han reist over til Falster med Kammerraad
Drewsen, der vilde holde et Møde med sine Vælgere i Nykjøbing.
Naturligvis vilde disse høre Orla Lehmann tale, og saa besvarede han da
i en improviseret, ypperlig Tale en Sognefogeds Tvivl, om en fri
Forfatning vilde gavne Bondestanden. Talen nedskrev han, efterat den
var holdt, og tillod dens Trykning i Stiftsavisen; men det var snarere
tjenstfærdige Embedsmænds Indberetninger end det trykte Referat, der
foranledigede Kancelliet til at lade optage Forhører, og derpaa til at
sætte Taleren under Generalfiskalens Tiltale for Majestætsforbrydelse.
Man gav Sagen et endmere forhadt Udseende ved først at negte den
Anklagede Adgang til Forhørerne, hvad Generalfiskalen dog tilsidst af
egen Retfærdighedsfølelse tilstedede ham. Ved Overretten blev han idømt
en Bøde bl. A. for at have sagt, at det ikke var afgjort vist, at den
daværende Kronprinds Frederik vilde ligne den tidligere Kronprinds
Frederik — Frederik den Sjette — iOmhu for Bondestanden. Sagen gik til
Høiesteret, og Lehmann besluttede at forsvare sig selv. Den kom for i
Januar 1842, og hans Forsvarstale, der foreligger trykt, er hans mest
glimrende Veltalenhedsværk; men den friede ham ikke. Han, der som Barn
havde været Fru Sophie Ørsted, født Oehlenschlägers, Kjæledægge, der
som Yngling havde været en yndet og afholdt Gjæst i mange høie tydske
og danske Embedsmænds Huse, var nu bleven den af Kongen og
Regeringsmændene mest frygtede Person, den gode gamle Ordens
uforsonlige Fjende, aandelig talt en fuldstændig Oprører. Høiesteret
kunde ikke være upaavirket af denne lidenskabelige Stemning og dømte
ham uden Præmisser til 3 Maaneders Fængsel. Men ved Skæbnens sædvanlige
Ironi blev denne Ydmygelse netop hans Ophøielse. Hans Sag fulgtes med
den mest spændte Opmærksomhed, en stor Menneskemasse ventede paa
Trappegangen og i Gaden paa Dommens Afsigelse, fulgte ham fra Retten
til hans Hjem og yttrede trods Politiets Modstandsforsøg sin lydelige
Deltagelse og Hyldest. Hvad han ikke alt havde været Dagens Løve, saa
blev han det nu. Hans Portrait ophængtes, ikke blot i alle Konst- og
Boghandleres Vinduer, men i mangfoldige Dagligstuer og Sovekamre, og
det sattes paa Tobakskarduser og Chokoladepapirer. Breve, Blomster, al
Slags Foræringer, broderede Sofapuder i en foruroligende Mængde,
strømmede ind i Fængslet. »Almensikkerheden« blev et Valfartssted for
hele Kjøbenhavns dannede og liberale Befolkning. Derinde bag
Jernstængerne sad han paa en Trone, mere stolt og mere vei tilpas, end
Kongen paa sin. Stakkels Christian den Ottende havde villet tugteog
tæmme sin balstyrigste Undersaat og skræmme alle de andre urolige
Hoveder, og høstede ikke Andet end Ærgrelse.

Der indtraadte nu et Vendepunkt i Lehmanns Liv. Jeg vil slet ikke sige,
at det var Fængslets magelige Nydelse, der gjorde ham ked af Pressens
urolige Virksomhed. Det var virkelig ikke indbydende, at se sit bedst
lykkede Arbeide baaret op paa Politiloftet, for enten at frigives efter
Aar og Dag, naar det havde tabt al Interesse, eller at blive evig
begravet der, saaledes at man selv betalte Begravelsesomkostningerne.
Hans Ærgjerrighed maatte naturligen søge sig en større Skueplads og en
mere lovende Virksomhed. Høiesteretsskranken, i hvilken han nylig havde
vundet sin største Triumf, tilbød ham et interessant Arbeide og en
anset Samfundsstilling og Stænderforsamlingen en større politisk
Indflydelse. Han traadte altsaa i Juli 1842 ud af »Fædrelandets«
Redaktion og gik, valgt for Svendborg, foreløbig til Roeskilde. Her maa
han have befundet sig omtrent som en Rytter, der er vant til at jage
frit omkring i Mark og Skov, naar han første Gang befinder sig indenfor
et Ridehuses trange Vægge og i dets kvalme Luft. »Den røde Bænk« —
Godseiernes — fnyste ad ham; hans Fælle, Balthazar Christensens, noget
donqvixotiske Pathos tiltalte ligesaa lidt hans Smag, som Omgangen med
den lille Kreds af saare jevne Menigmænd stemte med hans Livsvaner, og
Midtveismændene gjorde hvad de kunde for at trække ham til sig. Han lod
sig ogsaa trække for langt og gik ind paa Ussings og Christian den
Ottendes vanføre Tanke om Stænder-Komiteer som Surrogat for en fri
Forfatning. Heldigvis dødeTanken, før den blev fuldbaaren, og i de
følgende Samlinger hævdede lian med usvækket Kraft og Konsekvens sit
konstitutionelle Standpunkt og gjennempidskede ved given Leilighed
Kammerherrernes Rygge saaledes med svidende Spot, at de i det Mindste
lærte at frygte og agte deres Modstander. Den konstitutionelle Sag lod
sig for Øieblikket ikke føre videre frem ved lovlige Midler formedelst
Kongens bestemte Modstand og den ældre Slægts Afsky eller lunkne
Bistand. Det var nok at holde Kampen staaende, og det skete.

Thi ikke blot i Lehmanns Liv, men i vor hele Udviklings Historie blev
Aaret 1842 et Vendepunkt. Hidtil havde Forfatningsspørgsmaalet næsten
alene sysselsat Pressen, og kun mere undtagelsesvis var den anden Del
af den unge Slægts Tvillingformaal, Opretholdelsen af vor nationale
Selvstændighed, bleven forhandlet, saasom da Lehmann i 1836 havde
opfordret Trykkefrihedsselskabet til at understøtte det danske Sprog i
Slesvig. Nu trængtes den nationale Sag med Nødvendighed frem i
Forgrunden og blev i de nærmest paafølgende Aar Hovedsagen. Anledningen
hertil gav Kongen selv ved i Foraaret 1842 at udnævne sin Svoger
Prindsen af Noer, Hertugen af Augustenborgs Broder, til Statholder i
Hertugdømmerne. Samtidig skete en delvis Kabinetsforandring i
helstatlig-schleswigholsteinsk Retning, idet Krabbe-Carisius og Otto
Moltke traadte ud af Statsraadet og A. S. Ørsted samt Heinrich
Reventlow-Criminil ind i det. Det var klart, at hint forfærdelige
Misgreb maatte drive Schleswigholsteinernes Dristighed ud over alle
Grændser, og at Faren for Monarkiets Opløsning og Slesvigs Tab nu blev
overhængende. Oppositionens Svar paa denneRegeringshandling blev, som
det sømmede sig, og som det tilkom ham, givet af Lehmann paa Skydebanen
den 28de Mai. Der var det, at han, hilset med umaadelig Jubel, kastede
Schleswigholstemerne Feidehandsken i Ansigtet og første Gang gav den
følgende Tids Feltraab: »Danmark til Eideren«! Denne Tale, der vel var
stolt, og, om man vil, truende, men hvori hvert Ord kun var det
naturlige Svar paa de tydsk-schleswigholsteinske Udæskninger og
Admiralstatsplaner, den var det, vore elskværdige Modstandere i
Hertugdømmerne tillod sig at lave helt om, for bedre at kunne bruge den
til Agitations middel. Fra dette Øieblik af var deres Had og Harme
rettet mod Lehmann fremfor alle andre Danske. Han var borte, i Italien,
og ifærd med at forlove sig, da den positive Side af
Nationalitetssagen, den nordiske Enhedstanke, blev draget frem ved det
første Studentertog 1843. Men han var tilligemed Grundtvig paa
Skamlingebanke 4de Juli 1844, hvor de Begge talte alvorlige og
styrkende Ord til Nordslesvigerne, men hvor dog især Laurids Skaus
berømte ironiske Ligtale over den danske Nationalitet vakte dem til
Selvvirksomhed. De veed Alle, at han ogsaa var tilstede i
Christiansborgs Ridehus den 24de Juni 1845, da han, henreven af sin
Begeistring, førte Skandinavismen vel langt et Spring ud i Fremtiden;
thi endnu — 25 Aar efter — er jo Tiden til hint Forbund og ubrødelige
Fostbroderskab mellem Nordens Folk ikke kommen. Denne Tale indbragte
ham en ny Generalfiskalaktion og Suspension fra Advokaturen, og neppe
var det overstaaet, før hans Hustrues Sygdom førte ham igjen til
Italien, hvor han dog ikke tabte Traaden i Hjemmets Begivenheder. Han
savnedes da mindre;fordi alle vi Unge havde været enige om at overlade
Førelsen i den slesvigske Sag, der da ene stod paa Dagsordenen, til
Schouw, Clausen og Hvidt, og havde stillet os selv i anden og tredie
Række bag dem. Men neppe mærkede Lehmann i Begyndelsen af Aaret 48
Varslerne for en frembrydende europæisk Storm, før han kjendte sin
Pligt og ilede tilbage til Fædrelandet; han kom tidsnok til at deltage
i de forberedende Skridt, der gik forud for Martsdagene. Den 20de Marts
var det ham, der skrev Udkastene til Kasino-Resolutionerne og til
Borgerrepræsentanternes Adresse, og som motiverede begge. Den 24de
Marts var Folketribunen bleven Konsul og redigerede Kongens Svar til
den schleswigholstenske Deputation i Overensstemmelse med hine
Beslutninger.

Jeg følger ikke Enkelthederne i Lehmanns Liv længer, ikke fordi jeg
ikke tillægger den tilbagestaaende Halvdel af dette stor Betydning og
stor Fortjeneste, men fordi den ligger udenfor min Opgave, som kun er
at vise Dem et Billede af ham som sin unge Samtids anerkjendte Høvding,
og af hvad han som saadan har udrettet; og hans Ungdoms Gjerning ender
med 1848. Hvori bestaaer den da? Jeg haaber, at det Foregaaende vil
have givet et nogenlunde tilstrækkeligt Svar. Det var ham, ikke ham
alene, men ham fremfor enhver Anden, der ved sit Snille og sin
Veltalenhed, sit mundtlige og skrevne Ord, sin Dristighed og sin
Villiekraft, sin Tillid til sin Sag og sig selv førte et barnligt, i
mange Henseender barnagtigt, i dyb politisk Uskyldighed og Sorgløshed
nedsunket Folk saa vidt frem i politisk Udvikling, at det var i Stand
til med opreist Hoved at møde og

hæderligen at bestaa den Prøve, hvorpaa det i 1848 sattes. Ham skyldes
det fornemmelig, at det danske Folk da ikke gik til Grunde, at det da
ikke ved sîn Regerings Blindhed og Svaghed blev Lem af en
schleswigholsteinsk Unionsstat, der vilde have draget det ind under
tydsk Afhængighed og ladet det ende i tydsk Trældom; at det fandt sig
selv, da det trængte til sig selv, og at det tillige med
Selvbevidstheden vandt Friheden, det eneste Middel til at opretholde en
truet Folke - Tilværelse. Ham skyldes det altsaa ogsaa for en stor Del,
at det gjennem Frihedens Brug i 14 Aar var nogenlunde forberedt til at
bære den langt haardere Prøvelse, det fristede i 1864, og nu staaer,
forurettet og lemlæstet, men med Vished om sin Fare og med Syn for sit
Maal, med urokket Mod til at gaae den mørke Fremtid imøde, og med et
trods alle Skuffelser og Ydmygelser uknækket Haab, saavel om
Gjenforening med hvad der efter guddømmelig og menneskelig Ret hører os
til, som om Forening med de Frænder, i Samfund med hvilke vi ene kunne
vente et frit og nogenlunde trygt Fremtidsliv.

Der er Ingen hverken af de Levende eller af de Døde, hverken af de
Ældre eller af de Yngre, der har udrettet saameget herfor, som han.
Ikke David, der ved sit personlige Forhold til Christian den Ottende,
som dog mest indbragte ham Skuffelse, tidlig droges bort fra
Oppositionens Række, som, skjønt kundskabsrig og begavet, aldrig har
viist sig i Besiddelse af politisk Fremsyn. Ikke Ussing, som fandt det
bekvemt at følge Davids Exempel, og forlod sin Fane, da det blev hedt
at tjene under den. Ikke Schouw, hvis rene, ædle, sandhedskjærlige
Natur udfoldede sig iStuderekamrets Stilhed, men som en følsom Mimose
trak sig tilbage for Berøring med Mængden, Ikke Clausen, der, trofast
og udholdende trods Nogen, altid mere var den bestaaende Rets end
Frihedens, mere Forsvarets end Angrebets Mand. Ikke Hvidt, hvis mandige
og trodsige Natur elskede Kampen, men som i Kundskab og politisk
Begavelse stod tilbage for hine. Ikke Grundtvig, hvis Følelse var
inderligere, og hvis Syn var videre end nogen af de Andres, men hvis
dybe Røst kun fandt døve Øren, indtil den nationale og politiske
Vækkelse brød Isskorpen om det danske Folks Hjerte. Ikke Monrad
endelig, den eneste af Lehmanns Samtidige, der her kan sammenstilles
med ham, hvis skarpe Logik og spidse Pen i Nødens Tid vare hans
ubetalelige Forbundsfæller, men hvis urolige Sjæl har ilet fra det Ene
til det Andet, fra de semitiske Sprog til den politiske Agitation, fra
de kjøbenhavnske Kommunalforhold til den lollandske Præstegaard, fra
Konseilspræsidiet til Nyseeland og derfra til Brøndby-Vester, og over
hvis senere Liv Tvivlen og dens Ulykke desværre har kastet en næsten
tragisk Skygge, medens Tillid og Tro, Lykke og Seir straalede fra
Lehmanns Pande.

Bjørnson har kaldt ham »Frihedens Oehlenschläger«, og den samme
Lignelse er faldet mig ind, før jeg læste den; thi Lighederne ere ikke
faa, og de ere slaaende. Begge vare de Aladdins-Skikkelser, der gik
frem i Kraft af en lykkelig Natur, en usædvanlig Begavelse og en
urokkelig Tro paa sig selv, uden at anfægtes af noget Hensyn, uden
ængstlig at see til Siderne, uden tvivlraadig at spørge sig selv om,
hvad de vilde kunne udrette, kun sikkre paa, at dette var noget

Stort. De skabte Begge en ny Tid, den ene i Smagen og Literaturen, den
anden i det nationale og politiske Liv. Det er naturligt, at
Oehlenschlägers Digterværker ville leve og glæde Mange, naar de fleste
af Lehmanns Taler og Artikler ere glemte, og disse ere jo ogsaa kun
blevne til for at virke i Øieblikket. Men hver Gang man synger en af de
mange Fædrelandssange, som vor nationale og politiske Gjenfødelse har
fremkaldt, kan man med fuld Ret mindes og takke Lehmann; thi den Aand,
som de udtale, er for en stor Del hans Værk. For ogsaa at nævne en
Ulighed, saa fandt Oehlenschläger Hvile i Nydelsen af sin Storhed; det
gjorde Lehmann ikke. Men det var intet Under, thi den literære
Fortjeneste erkjendes i Reglen let, stundom altfor let; den politiske
Fortjeneste derimod finder kun almindelig og villig Paaskjønnelse,
saalænge den er forenet med Magt; slipper Magten, saa blegner
Fortjenesten i Mængdens Øine. Men De veed jo, at siden 1864 har den
politiske Retning, Lehmann førte til Seir, ikke været yndet foroven, og
at Forretningernes Ledelse da gled over i ganske andre Hænder. Det var
ham ikke let at resignere sig; thi den, i hvis Liv Mængdens Beundring
engang har været en sporende og spændende Kraft, savner Noget, naar
denne kun undtagelsesvis mærkes. Derimod var det en Lighed mellem
Oehlenschläger og Lehmann, at Ingen af dem kunde blive gammel, men de
Begge bevarede Sindets Ungdom under graa Haar. Dette klæder dog ikke
altid godt, og maaske klædte det Oehlenschläger bedre end Lehmann. Paa
Begge turde ogsaa den Bemærkning finde Anvendelse, at intet Menneskes
Udvikling foregaaer fuldkomment harmonisk. Lyset falder aldrig
ligefuldt og stærkt paa alle en Plantes Dele; medens nogle udfolde sig
hurtig og helt, voxe andre langsommere, og nogle førkrøbles maaske. Det
gjælder da fornemmelig om dem, hvis Udvikling drives stærkt frem i en
enkelt Retning, at de i andre komme til at staa tilbage. Men det er
ubilligt at forlange, at den, der har udviklet en glimrende Dygtighed i
at føre Rytterangrebet mod fjendlige Kolonner, skal befinde sig vei i
en beleiret Fæstnings Kasematter eller paa et Skib i Storm og Søgang.
Der behøves en Sindets Lethed og en fyrig Villiekraft til hint, et
Taalmod og en Koldblodighed til dette, der saare sjeldent findes
forenede. Endelig havde baade Oehlenschläger og Lehmann modtaget
fremmede Impulser. Hin fik sin Paavirkning fra den tydske Romantik, der
efterlod sine Spor i hele hans Digtning; denne fik sin Paavirkning fra
Frankrig, og den var ogsaa tydelig i hans Tankegang som i hans Tale.
Han var voxet op i Beundring for det store Navn, som atter i 20 Aar har
staaet i Spidsen for Frankrigs Regering; han havde gaaet i Skole hos
dets store Statsmænd og Talere fra Restaurationen og Julikongedømmet;
han havde altid betragtet Frankrig som den politiske Udviklings Vugge
og de mindre Nationers faste Støtte; han elskede det næsten som sit
andet Fædreland og satte al sin Lid til det. Hvad Under da, at han,
hvis politiske Bevidsthed og Kald var vaagnet, da den trefarvede Fane
seirrig vaiede fra Parises Barrikader, ikke kunde taale at see den
sænket i Nederlag og Skam. Da Solen fra Austerlitz sluktes ved Sedan,
bøiede Lehmann sit trætte Hoved; da brast hans Hjerte.

Mine Herrer! Det er umuligt at overskue Følgerneaf de store
Verdensbegivenheder, som nu foregaae; men det synes lidet rimeligt, at
de ville blive gunstige for de mindre Folks Sikkerhed og Uafhængighed.
Vi have oplevet tunge Tider; det er muligt at tungere forestaae. Det er
muligt, at den Gud, der leder Verdens Gang og bestemmer Folkenes
Skæbne, og som har tilladt Menneskeheden gjennem en rig intellektuel og
materiel Udvikling at naae en før ukjendt Kundskab, Magt og Velvære, at
han har forbeholdt den endnu haardere Prøvelser og større Ødelæggelser
netop ved Misbrug af denne Udviklings Midler, for at vi skulle
erkjende, at i den ligger dog ikke vort endelige Maal. Hvis altsaa den
Slægt, der voxer op, skal udstaae mere end den, der er gaaet eller om
kortere og længere Tid gaaer bort; hvis der skal stilles den Opgaver
saa store, at de, som hin har udført, kun synes at være Børneværk — saa
beder jeg Dem dog huske, at al Begyndelse er svær, og at den, der har
brudt en Bane, har retfærdigt Krav paa Tak af alle dem, der følge efter
ham. Jeg beder Dem huske, at det, at der nu er et selvbevidst og frit
dansk Folk til, som ganske vist staaer langt tilbage i mange Retninger,
men som har Midlerne til videre Udvikling ihænde, hvis det vil bruge
dem — det skyldes den bortgangne og bortgaaende Slægt; det skyldes mest
af alle dens Mænd ham, hvis Billede i Aften er blevet Deres Eie; ham,
hvis klare, klingre Røst vakte Deres sovende Fædre; ham, der gik frem
først, da næsten Ingen fulgte efter; ham, der gav de Signaler, som Alle
tilsidst adlød. See derfor altid med Ærefrygt og Taknemlighed op til
dette Billede! Thi det er Billedet af vor politiske Iliades Achilles;
det er Billedet af det danske Folks Ungdomshelt.

Carl Ploug.

Louis Kleins Bogtrykkeri.

